સવારે જિમમાંથી પરવારીને ગોધાવી જવાની તૈયારી શરૂ કરી. ડાયરાના કલાકારો અને ફિલ્મસ્ટારથી પ્રભાવિત પ્રભાતસિંહને પહેલી મુલાકાતમાં આંજી નાખવાના વિચાર સાથે વિભાકરના હોઠ મલક્યા. ટિશર્ટ અને જીન્સમાં કામ નહીં ચાલે. ઠાઠમાઢ અને ભપકો દેખાડવાથી કામ સરળ થશે. ફટાફટ તૈયાર થઇને એ ફૂલસાઇઝના અરીસા સામે ઊભો રહ્યો. છ ફૂટ ઊંચાઇ, સ્નાયુબદ્ધ શરીર, ગોળ ગળાનો આછા બદામી રંગનો જોધપુરી કોટ, જમણા હાથમાં વીસ તોલાની લકી, ચકલા જેવી હીરાની વીંટી, ગળામાં મોટા નક્ક મણકાવાળી સોનાની ચેઇન, તંદુરસ્તીથી ચમકતો ગોરો ચહેરો, ભરાવદાર મૂછ, વિશાળ કપાળ અને ઝીણા ઝીણા કાંટા ફૂટેલું ટકલું! કોઇ ખાસ પાર્ટીમાં જવાનું હોય ત્યારે જ એ આવી રીતે તૈયાર થવાની જહેમત લેતો. આ વેશભૂષાનો ભયાનક કંટાળો આવતો હતો એ છતાં પ્રભાતસિંહ સાથે પહેલી મુલાકાત માટે આ ખેલ ઉપયોગી નીવડશે. એવી એની ધારણા હતી.